เดอะไลฟ์ออฟอะโชว์เกิร์ล

***เดอะไลฟ์ออฟอะโชว์เกิร์ล*** () เป็นสตูดิโออัลบั้มที่ 12 ของนักร้องและนักแต่งเพลงชาวอเมริกัน เทย์เลอร์ สวิฟต์ วางจำหน่ายอย่างเป็นทางการเมื่อวันที่ 3 ตุลาคม ค.ศ. 2025 ผ่านค่ายรีพับลิกเรเคิดส์ ประพันธ์เพลงและผลิตอัลบั้มร่วมกับแมกซ์ มาร์ติน และเชลล์แบ็ก สวิฟต์ได้สร้างสรรค์อัลบั้มนี้ขึ้นระหว่างการทัวร์ดิเอราส์ทัวร์ ช่วงยุโรปในปี 2024

แรงบันดาลใจของอัลบั้มนี้มาจากการเดินสายทัวร์และความสัมพันธ์ทางโรแมนติกระหว่างสวิฟต์กับทราวิส เคลซี สวิฟต์ได้รังสรรค์อัลบั้ม *เดอะไลฟ์ออฟอะโชว์เกิร์ล* ให้เป็นผลงานที่มีชีวิตชีวา สดใส สะท้อนถึงสภาวะจิตใจอันเปี่ยมด้วยชัยชนะของเธอ เป็นอัลบั้มแนวป็อปและซอฟต์ร็อกที่มีจังหวะสนุกสนาน ถ่ายทอดเรื่องราวเกี่ยวกับชื่อเสียงและความสุขสมบูรณ์ในความรัก โดยมีซาบรินา คาร์เพนเทอร์ มาร่วมร้องรับเชิญในเพลงชื่อเดียวกับอัลบั้ม สวิฟต์ยังได้สร้างสรรค์แนวทางศิลปะของอัลบั้มให้มีความหรูหราและโดดเด่นในแบบนางโชว์ (Showgirl) โดยร่วมงานกับช่างภาพแฟชั่นชื่อดังเมิร์ตและมาร์คัส นักข่าวได้บรรยายว่าเป็นภาพลักษณ์ที่เร้าใจและหรูหราที่สุดในอาชีพของเธอ

สวิฟต์ประกาศเปิดตัวอัลบั้ม *เดอะไลฟ์ออฟอะโชว์เกิร์ล* ในรายการพอดแคสต์กีฬาของเคลซีชื่อ*นิวไฮต์ส* เมื่อวันที่ 13 สิงหาคม ค.ศ. 2025 พร้อมกันนั้น เพลงเปิดอัลบั้ม "เดอะเฟตออฟโอฟีเลีย" ก็ได้ออกจำหน่ายเป็นซิงเกิลนำ และมีภาพยนตร์ประชาสัมพันธ์ชื่อ*[[เทย์เลอร์ สวิฟต์: เดอะออฟฟิเชียลรีลีสปาร์ตีออฟอะโชว์เกิร์ล|เดอะออฟฟิเชียลรีลีสปาร์ตีออฟอะโชว์เกิร์ล]]* เข้าฉายในโรงภาพยนตร์อย่างจำกัดในกว่า 50 พื้นที่ทั่วโลก และขึ้นอันดับหนึ่งบนตารางบ็อกซ์ออฟฟิศในสหรัฐ นักวิจารณ์เพลงมีความเห็นแตกต่างกันต่ออัลบั้มนี้ โดยคำชื่นชมมุ่งไปที่เสียงดนตรีที่ฟังสบายและบทประพันธ์เพลงที่เปี่ยมความสุข ขณะที่บางส่วนวิจารณ์ว่าอัลบั้มนี้ด้อยกว่าผลงานก่อนหน้าของสวิฟต์

ในด้านพาณิชย์ อัลบั้ม *เดอะไลฟ์ออฟอะโชว์เกิร์ล* ขึ้นอันดับหนึ่งของชาร์ตอัลบั้มทั่วทั้งทวีปอเมริกา ยุโรป และภูมิภาคเอเชียแปซิฟิก อัลบั้มได้รับการรับรองระดับแพลตินัมในประเทศนิวซีแลนด์ สเปน และสหราชอาณาจักร นอกจากนี้ยังกลายเป็นอัลบั้มที่มียอดจำหน่ายเร็วที่สุดในประวัติศาสตร์ของสหรัฐ และเป็นสัปดาห์เปิดตัวที่ดีที่สุดในอาชีพของสวิฟต์ โดยทำยอดจำหน่ายเทียบเท่าอัลบั้มกว่า 4 ล้านหน่วย รวมยอดจำหน่ายจริง 3.4 ล้านชุดภายในสัปดาห์แรก เพลงจากอัลบั้มนี้ยังครองพื้นที่ 12 อันดับแรกของชาร์ต''บิลบอร์ด''ฮอต 100 ของสหรัฐ โดยมีซิงเกิล "เดอะเฟตออฟโอฟีเลีย" ขึ้นสู่อันดับหนึ่ง ซึ่งนับเป็นซิงเกิลอันดับหนึ่งลำดับที่ 13 ของสวิฟต์บนชาร์ตดังกล่าว

## ภูมิหลังและแนวคิด
[alt=Swift onstage in the middle of her backup dancers, all shaking their hands in the air|thumb|การแสดงใน[ดิเอราส์ทัวร์ได้เป็นแรงบันดาลใจให้กับแนวคิดของอัลบั้ม *เดอะไลฟ์ออฟอะโชว์เกิร์ล*]]
*เดอะไลฟ์ออฟอะโชว์เกิร์ล* เกิดขึ้นในช่วงเวลาเดียวกับการเปิดตัวสตูดิโออัลบั้มลำดับที่สิบเอ็ดของเทย์เลอร์ สวิฟต์ ในชื่อ *[[เดอะทอร์เชอด์โพอิตส์ดีพาร์ตเมนต์]]* ซึ่งครองอันดับหนึ่งบนชาร์ต''บิลบอร์ด'' 200 นานถึง 17 สัปดาห์ นับเป็นการเปิดตัวที่ยิ่งใหญ่ที่สุดในอาชีพของเธอ ทั้งยังเกิดขึ้นท่ามกลางชื่อเสียงที่เพิ่มขึ้นและชีวิตส่วนตัวที่ได้รับการเผยแพร่อย่างกว้างขวางของสวิฟต์ระหว่างการแสดงดิเอราส์ทัวร์ในปี 2023 สวิฟต์ได้นำบทเพลงจากอัลบั้มดังกล่าวมาบรรจุไว้ในรายชื่อเพลงชุดใหม่ สำหรับช่วงการแสดงในทวีปยุโรปและช่วงสุดท้ายของการแสดงในทวีปอเมริกาเหนือของดิเอราส์ทัวร์ ซึ่งจัดขึ้นระหว่างเดือนพฤษภาคมถึงเดือนธันวาคม ค.ศ. 2024

ในเดือนเมษายน ค.ศ. 2025 ยูนิเวอร์แซลมิวสิกสวีเดน ได้รายงานผ่านโพสต์หนึ่ง ซึ่งต่อมาถูกลบออก ว่านายอีริก อาร์วินเดอร์ นักไวโอลินชาวสวีเดน จะมีส่วนร่วมในการผลิตผลงานเพลงชุดใหม่ของสวิฟต์ ต่อมาในวันที่ 15 กรกฎาคม นิตยสาร*ฮิตส์* รายงานถึง "แรงสั่นสะเทือนครั้งใหญ่จากผลงานอัลบั้มใหม่ของเทย์เลอร์ สวิฟต์" ก่อนจะลบข้อมูลดังกล่าวออกภายในเวลาไม่กี่ชั่วโมง สวิฟต์ได้โปรยคำใบ้เกี่ยวกับ *เดอะไลฟ์ออฟอะโชว์เกิร์ล* ผ่านสัญลักษณ์ (Easter eggs) ที่ซ่อนไว้หลายประการ สื่อมวลชนได้สังเกตเห็นรายละเอียดเฉพาะ เช่น การเลือกเครื่องแต่งกาย โพสต์บนสื่อสังคมออนไลน์ ตัวเลข ภาพประกอบ และการแสดงต่าง ๆ ซึ่งเชื่อมโยงระหว่างช่วงการประชาสัมพันธ์อัลบั้ม *[[มิดไนส์]]* (2022) และ*เดอะทอร์เชอด์โพอิตส์ดีพาร์ตเมนต์* รวมถึงดิเอราส์ทัวร์

สวิฟต์ได้ทำหน้าที่เป็นผู้ผลิตร่วมของ *เดอะไลฟ์ออฟอะโชว์เกิร์ล* ร่วมกับโปรดิวเซอร์ชาวสวีเดน แมกซ์ มาร์ติน และเชลล์แบ็ก ซึ่งทั้งคู่เคยร่วมงานกับสวิฟต์ในอัลบั้ม *[[เรด (อัลบั้มเทย์เลอร์ สวิฟต์)|เรด]]* (2012), *[[1989 (อัลบั้ม)|1989]]* (2014) และ*[[เรพิวเทชัน]]* (2017) เธอกล่าวว่าการร่วมงานในครั้งนี้เริ่มต้นขึ้นหลังจากที่เธอได้สนทนากับมาร์ตินระหว่างการแสดงที่เมืองสต็อกโฮล์ม ในเดือนพฤษภาคม ค.ศ. 2024 หลังจากนั้น เธอได้เดินทางไปยังประเทศสวีเดนในช่วงเวลาว่างระหว่างการทัวร์ยุโรปในเดือนต่อ ๆ มา เพื่อบันทึกเสียงอัลบั้มนี้ โดยแจ้งให้ค่ายเพลงของเธอทราบก็ต่อเมื่ออัลบั้มเสร็จสมบูรณ์และมีการจัดทำสื่อประชาสัมพันธ์เรียบร้อยแล้ว สวิฟต์กล่าวว่าโดยธรรมชาติแล้ว อัลบั้มชุดนี้สะท้อนพลังงานที่ "ร่าเริง สดใส และเต็มไปด้วยชีวิตชีวา" ซึ่งเธอรู้สึกได้ระหว่างการแสดงคอนเสิร์ตและช่วงเวลาพักผ่อน พร้อมทั้งรำลึกว่าเป็น "ช่วงเวลาที่เต็มไปด้วยความสุขอันแพร่กระจาย ความสนุก ความพลุ่งพล่าน และความดรามาที่สุด" ในชีวิตของเธอ

## ผลตอบรับเชิงวิจารณ์
### บทวิจารณ์

ผู้สื่อข่าวได้อธิบายเสียงตอบรับวิจารณ์ต่ออัลบั้ม *เดอะไลฟ์ออฟอะโชว์เกิร์ล* ว่าอยู่ในระดับ "ผสมผสาน ถึงค่อนข้างดี" ตามรายงานของเว็บไซต์รวบรวมบทวิจารณ์เมทาคริติก อัลบั้มนี้ได้รับคะแนนเฉลี่ยถ่วงน้ำหนัก 70 จาก 100 คะแนน จากจำนวนบทของนักวิจารณ์ 22 ราย ซึ่งจัดอยู่ในเกณฑ์ "ได้รับคำวิจารณ์โดยทั่วไปในเชิงบวก"

นักวิจารณ์จำนวนหนึ่งได้ชื่นชมการผลิตที่มีพลังสดใสและการประพันธ์เพลงที่ขี้เล่นของอัลบั้ม มายา จอร์จี จาก*[[โรลลิงสโตน]]* ยกย่องการเล่าเรื่องของสวิฟต์ว่า "เฉียบคม" และแนวทางดนตรีที่สดใหม่ ขณะที่มาร์ก ซาเวจ จากบีบีซีนิวส์ เห็นว่าอัลบั้มนี้มี "การประพันธ์เพลงที่น่าดึงดูดและการผลิตเสียงที่เฉียบแหลม" คริส วิลล์แมน จาก*วาไรตี*, จอน คารามานิกา จาก*[[เดอะนิวยอร์กไทมส์]]*, แมตทิว ดไวเยอร์ จาก*ป็อปแมตเตอร์ส* และเอ็ด เพาเวอร์ จาก*เดอะไอริชไทมส์* ต่างชื่นชมจังหวะดนตรีที่สนุกสนาน เร้าใจ และบทประพันธ์เพลงที่มีความเป็นส่วนตัวของอัลบั้ม โดยต่างย้ำถึงความมั่นใจที่เพิ่มขึ้นของสวิฟต์ในฐานะศิลปิน ลูโดวิก ฮันเตอร์–ทิลนีย์ จาก*ไฟแนนเชียลไทมส์* และแอน เพาเวอร์ส จากเอ็นพีอาร์ ได้ชื่นชมเสียงขับร้องของสวิฟต์ โดยฮันเตอร์–ทิลนีย์ได้กล่าวว่าเสียงของเธอ "ไพเราะและเป็นธรรมชาติราวกับบทสนทนา" ส่วนทอม ไบรฮาน จาก*สเตอริโอกัม* เห็นว่าอัลบั้มนี้มีความละเมียดละไมและใส่อารมณ์มากกว่างานป็อปก่อนหน้านี้ของสวิฟต์ โดยมีรายละเอียดการผลิตที่สว่างสดใสและท่วงทำนองที่คมชัดกว่าเดิม

บทวิจารณ์บางส่วนได้เปรียบเทียบอัลบั้ม *เดอะไลฟ์ออฟอะโชว์เกิร์ล* กับผลงานก่อนหน้าของสวิฟต์ในเชิงลบ โดยมองว่าทิศทางของบทประพันธ์เพลงและเสียงดนตรีในอัลบั้มนี้ด้อยกว่ามาตรฐานเดิม อเล็กซิส เพตริดิส จาก*[[เดอะการ์เดียน]]* กล่าวว่าอัลบั้มนี้ขาดท่อนดนตรีที่ติดหูและสะท้อนถึง "ความเหนื่อยล้าทางความคิดสร้างสรรค์" ในการเขียนเพลงของสวิฟต์ ขณะที่สเปนเซอร์ คอร์นฮาเบอร์ จาก*ดิแอตแลนติก* เห็นว่าอัลบั้มนี้ขาดความหลงใหลและความแปลกใหม่ ส่วนอแมนดา เพตรูซิช จาก*เดอะนิวยอร์กเกอร์* ระบุว่า "ความมีชีวิตชีวาที่เป็นแก่นสำคัญบางอย่าง" ได้หายไปจากผลงานชุดนี้ เรน เกรฟส์ จาก*คอนเซเควนซ์* และไมเคิล ฮอฟฟ์แมน จาก*เดอะไลน์ออฟเบสต์ฟิต* เห็นว่าแม้อัลบั้มนี้ให้ความบันเทิง แต่กลับขาดความเปราะบางทางอารมณ์ที่เป็นเอกลักษณ์เหมือนผลงานอื่น ๆ ของสวิฟต์ ด้านแอนนา กากา จาก*[[พิตช์ฟอร์ก]]* และคริสเตน เอส. เฮ จาก*[[เอ็นเอ็มอี]]* ให้ความเห็นว่าอัลบั้มนี้อยู่ในพื้นที่ที่คุ้นเคย คาดเดาได้ และปลอดภัยเกินไปสำหรับสวิฟต์ ลูโดวิก ฮันเตอร์–ทิลนีย์ กล่าวเพิ่มเติมว่า แม้อัลบั้มนี้จะเปี่ยมด้วยเสน่ห์ แต่อ่อนด้อยในด้านการประพันธ์เพลง คาร์ล วิลสัน จาก*สเลต* วิจารณ์ว่าบทประพันธ์เพลงของอัลบั้ม "ชวนให้รู้สึกห่างเหิน" โดยแสดงความคิดเห็นว่า "จะฟังได้รื่นรมย์กว่าหากปล่อยให้เพลงพาไหลไปในบรรยากาศอาบแสงแดดอย่างไม่ต้องคิดมาก" ส่วนอินเดียบล็อก จาก*เดอะลอนดอนสแตนดาร์ด* มองว่าอัลบั้มนี้เป็นการถอยหลังจากมาตรฐานการประพันธ์เพลงในอัลบั้ม *[[โฟล์กลอร์ (อัลบั้มเทย์เลอร์ สวิฟต์)|โฟล์กลอร์]]* และ*[[เอฟเวอร์มอร์]]* แต่ก็ยอมรับว่าการผลิตของแม็กซ์ มาร์ติน มีความสดใหม่และน่าฟัง 

บทวิจารณ์หลากหลายฉบับเห็นตรงกันว่าอัลบั้ม *เดอะไลฟ์ออฟอะโชว์เกิร์ล* เป็นผลงานเพลงป็อปที่แข็งแกร่งและครบถ้วนในตัวเอง เจฟฟ์ เนลสัน จากนิตยสาร*[[พีเพิล (นิตยสาร)|พีเพิล]]* ยกให้เป็นอัลบั้มที่มีเพลงป็อปเหมาะสำหรับออกอากาศทางวิทยุมากที่สุดของสวิฟต์นับตั้งแต่อัลบั้ม *1989* และถือเป็น "การกลับมาสู่จุดเด่นเดิม" ของเธอ ขณะที่แมตทิว ดไวเยอร์ มองว่าอัลบั้มนี้เป็น "การรวบรวมเพลงป็อปหลากหลายแนวที่เร้าใจและไม่เป็นระเบียบ" ส่วนมิคาเอล วูด จาก*[[ลอสแอนเจลิสไทมส์]]* ให้คำจำกัดความว่าเป็นชุดเพลงป็อปที่ "ถูกตัดแต่งอย่างประณีตและแม่นยำ" สำหรับนิโคล เฟลล์ จาก*เดอะฮอลลีวูดรีพอร์ตเตอร์* อัลบั้มนี้ประกอบด้วย "เพลงป็อปจังหวะนุ่มนวล" (mellow-pop hits) ที่บางเพลงมีความเย้ายวนชวนให้กล่าวถึง โดยเป็นการผสมผสานระหว่างอารมณ์ของอัลบั้ม *[[มิดไนส์]]* และ*เอฟเวอร์มอร์* ส่วนเจสัน ลิปชัตซ์ จาก*[[บิลบอร์ด]]* ระบุว่าอัลบั้ม *เดอะไลฟ์ออฟอะโชว์เกิร์ล* ประกอบด้วยเพลงป็อปที่ออกแบบอย่างคลาสสิก มีจังหวะที่ "เป็นเอกลักษณ์และสุขุม" ซึ่งมาเรีย เชอร์แมน จากแอสโซซิเอเต็ดเพรสก็เห็นพ้องด้วย ในทางตรงกันข้ามโรชิน โอคอนเนอร์ จาก*[[ดิอินดีเพ็นเดนต์]]* กลับมองว่าอัลบั้ม *เดอะไลฟ์ออฟอะโชว์เกิร์ล* เป็นหนึ่งในผลงานที่แปลกใหม่และแหวกแนวที่สุดของสวิฟต์

## รายการเพลง
ดัดแปลงจากเว็บสโตร์ของสวิฟต์ เพลงทั้งหมดผลิตโดยสวิฟต์, มาร์ติน และเชลล์แบ็ก

### หมายเหตุ
* "Father Figure" มีเนื้อหาสอดแทรกจากเพลง "Father Figure" ในปี 1987 ซึ่งเขียนและแสดงโดย จอร์จ ไมเคิล
* "Wish List" มีรูปแบบการใช้คำว่า "Wi$h Li$t"
* "Cancelled!" มีรูปแบบเป็นตัวพิมพ์ใหญ่ทั้งหมด
* เวอร์ชัน *แบบแยกแทร็ก* ประกอบด้วยการแนะนำเพลงแต่ละเพลงก่อนหน้าตามลำดับรายการเพลง รวมถึงการแนะนำอัลบั้มเป็นเพลงแรก และการแนะนำอัลบั้มต่อท้ายเป็นเพลงสุดท้าย

## ชาร์ต

## ประวัติการจำหน่าย

## หมายเหตุ

## อ้างอิง

หมวดหมู่:อัลบั้มเพลงในปี พ.ศ. 2568
หมวดหมู่:อัลบั้มเพลงที่ผลิตโดยแมกซ์ มาร์ติน
หมวดหมู่:อัลบั้มเพลงที่ผลิตโดยเชลล์แบ็ก
หมวดหมู่:อัลบั้มเพลงที่ผลิตโดยเทย์เลอร์ สวิฟต์
หมวดหมู่:อัลบั้มเพลงของค่ายรีพับลิกเรเคิดส์
หมวดหมู่:อัลบั้มเพลงของเทย์เลอร์ สวิฟต์
หมวดหมู่:อัลบั้มเพลงแนวป็อปโดยศิลปินชาวอเมริกัน